Diari Oficial de la Generalitat Valenciana


Sumari del DOGV 603, del 08-06-1987 (1987/808952)

ORDRE de 27 de maig de 1987, per la qual es regula el règim de dedicació del personal al servei de l'Administració de la Generalitat Valenciana.
------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/05/27/(1)/dof/vci/html**

### Dades del document

Número de DOGV
:   603

Data del DOGV
:   08-06-1987

Secció del DOGV
:   DISPOSICIONS GENERALS

Número del document
:   1987/808952


Data del document
:   27-05-1987

Organisme emissor
:   Conselleria d'Administració Pública

Tipus de document
:   Ordre

Ordre de 27 de maig de 1987, per la qual es regula el règim de dedicació del personal al servei de l'Administració de la Generalitat Valenciana.  
avent entrat en vigor el règim de retribucions que preveu la Llei 10/85, de 31 de juliol, de la Funció Pública Valenciana, en les quanties aprovades per Acord del Consell de 29 de desembre de 1986, publicat al Diari Oficial de la Generalitat Valenciana de 26 de maig de 1987, escau la determinació de l'horari de treball del personal al servei de l'Administració del Consell i els seus Organismes Autònoms, sense perjudici de la seua relació estatutària o laboral amb l'Administració.   
Cal precisar també que el complement específic aplicat inclou els supòsits de responsabilitat, especial dificultat tècnica, dedicació, incompatibilitat, penositat i perillositat previstos a l'article 52.2.a de la Llei 10/85, de 31 de juliol, i l'article 5 de l'Acord Marc per al personal laboral, com a conseqüència de l'homologació retributiva d'aquest personal amb el funcionari, d'acord amb el que preveu l'article 5é de la Llei 11/86, de 30 de desembre, de Pressupostos de la Generalitat Valenciana, per a l'exercici de 1987.   
Per tant, en virtut de les atribucions que em confereix l'article 26 de la Llei 10/85, de 31 de juliol, de la Funció Pública Valenciana:   
ORDENE:  
Article primer  
Aquesta Ordre és d'aplicació a tot el personal al servei de l'Administració del Consell i Organismes Autònoms, d'acord amb el que estableix l'article segon.   
Article segon  
2.1. La jornada setmanal per al personal que ocupe llocs de treball classificats amb complement específic -A- serà de 37 hores i mitja.   
2.2. Per al personal el lloc de treball del qual estiga classificat amb complement específic B, C o D, la jornada setmanal serà com a mínim. de quaranta hores, sense perjudici que puga ser superior quan així ho requeresquen les necessitats del servei.   
2.3. Els complements específics B, C o D comportaran l'absoluta incompatibilitat per a exercir qualsevol altra activitat pública o privada, tret de les legalment excloses del règim d'incompatibilitats.   
Article tercer  
S'exceptua de la jornada establerta el personal laboral que a l'entrada en vigor de l'Acord Marc de la Generalitat es regia pels Convenis Col·lectius d'Ensenyament Privat i Educació Especial, d'acord amb el que estableix la Disposició Addicional Segona de l'esmentat Acord, quan el complement específic del lloc de treball siga -A-.   
Cas de classificar-se el lloc de treball amb específic B, C o D la jornada de treball serà l'establerta a l'article 2.2.   
DISPOSICIO FINAL  
La Direcció General de la Funció Pública és autoritzada a dictar, si s'escau, les instruccions necessàries per al desplegament d'aquesta Ordre i resoldre les qüestions que puga plantejar-ne l'aplicació.   
València, 27 de maig de 1987.   
El Conseller d'Administració Pública,  
VICENT SOLER I MARCO


Còpia Permalink ELI